ജി. എസ്. ടി വകുപ്പിന്റെ ഇലക്ട്രിക് കാറുകള് ഫ്ളാഗ് ഓഫ് ചെയ്തു തിരുവനന്തപുരം: ജി എസ് ടി വകുപ്പിന് അനര്ട്ട് കൈമാറുന്ന ഇലക്ട്രിക് കാറുകളുടെ ഫ്ളാഗ് ഓഫ് ധനകാര്യ മന്ത്രി കെ എന് ബാലഗോപാല് നിര്വഹിച്ചു. തിരുവനന്തപുരം കവടിയാര് ജംഗ്ഷനില് നടന്ന ചടങ്ങില് വൈദ്യുതി മന്ത്രി കെ കൃഷ്ണന്കുട്ടി വാഹനങ്ങളുടെ താക്കോല് കൈമാറി. വി.കെ പ്രശാന്ത് എംഎല് എ സന്നിഹിതനായിരുന്നു. ജി എസ് ടി സ്പെഷ്യല് കമ്മിഷണര് ഡോ എസ് കാര്ത്തികേയന്, അനെര്ട്ട് ഡയറക്ടര് നരേന്ദ്രനാഥ് വെള്ളൂരി, ചീഫ് ടെക്നിക്കല് മാനേജര് അനീഷ് എസ് പ്രസാദ്, ടെക്നിക്കല് മാനേജര് ജെ.മനോഹരന് തുടങ്ങിയവര് ചടങ്ങില് പങ്കെടുത്തു. അനെര്ട് സര്ക്കാര് സ്ഥാപനങ്ങള്ക്ക് കൈമാറുന്ന ഇലക്ട്രിക്ക് വാഹനങ്ങളുടെ എണ്ണം ഇതോടെ 119 ആയി. അനെര്ട്ട് മുഖേന സര്ക്കാര് സ്ഥാപനങ്ങള്ക്കും വകുപ്പുകള്ക്കും ഇലക്ട്രിക് വാഹനങ്ങള് വാടകയ്ക്ക് നല്കുന്ന പദ്ധതിയാണിത്. കേന്ദ്രസര്ക്കാര് സ്ഥാപനമായ ഇ ഇ ഇ എസ് എല്ലുമായി ചേര്ന്നാണ് പദ്ധതി നടപ്പാക്കുന്നത്. വരും ദിവസങ്ങളില് കൂടുതല് വകുപ്പുകളെയും സ്ഥാപനങ്ങളെയും ഏകോപിപ്പിച്ച് ഇലക്ട്രിക് വാഹന നയം സര്ക്കാര് തലത്തില് പൂര്ണമായി നടപ്പിലാക്കുക എന്നതാണ് പദ്ധതിയുടെ ലക്ഷ്യം. വ്യവസായ വകുപ്പ്, സാംസ്കാരിക വകുപ്പ്, തദ്ദേശസ്വയംഭരണസ്ഥാപനങ്ങള്, യുവജനകമ്മീഷന്, വാട്ടര് അതോറിറ്റി തുടങ്ങി വിവിധ വകുപ്പുകള് നിലവില് പദ്ധതിയുടെ ഭാഗമായിട്ടുണ്ട്.The post ജി. എസ്. ടി വകുപ്പിന്റെ ഇലക്ട്രിക് കാറുകള് ഫ്ളാഗ് ഓഫ് ചെയ്തു first appeared on MalayalamExpressOnline.